A BIZOTTSÁG HATÁROZATA
(2006. augusztus 4.)
a 2007 és 2013 közötti időszakban a regionális versenyképességi és foglalkoztatási célkitűzés keretében a strukturális alapokból átmeneti és egyedi alapon történő finanszírozásra jogosult régiók jegyzékének megállapításáról
(az értesítés a C(2006) 3480. számú dokumentummal történt)
(2006/597/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról és az 1260/1999/EK rendelet hatályon kívül helyezéséről szóló, 2006. július 11-i 1083/2006/EK tanácsi rendeletre (1) és különösen annak 8. cikke (4) bekezdésére,
mivel:
(1)
z 1083/2006/EK rendelet 3. cikke (2) bekezdésének b) pontja értelmében a versenyképességi és foglalkoztatási célkitűzés célja a versenyképesség és a régiók vonzerejének erősítése.
(2)
Az 1083/2006/EK rendelet 8. cikke (2) bekezdésének első albekezdése értelmében a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendelet (2) 3. cikkének megfelelően a 2006. évben az 1. célkitűzés hatálya alá tartozó NUTS II. szintű régiók, amelyekben az egy főre jutó nominális bruttó hazai termék (GDP) meghaladja az EU 15-nek a rendelet 5. cikke (1) bekezdésének megfelelően mért és kiszámított átlagos bruttó hazai terméke (GDP) átlagának 75 %-át, átmenetileg és egyedi alapon jogosultak a strukturális alapokból történő finanszírozásra a versenyképességi és foglalkoztatási célkitűzés keretében.
(3)
Az 1083/2006/EK rendelet 8. cikke (2) bekezdésének második albekezdése értelmében Ciprus a 2007 és 2013 közötti időszakban szintén az említett cikk első albekezdésében említett régiók esetében alkalmazható ideiglenes finanszírozás kedvezményezettje.
(4)
Ennek megfelelően szükséges a jogosult régiók jegyzékének megállapítása,
ELFOGADTA EZT A HATÁROZATOT:
1. cikk
Az 1083/2006/EK rendelet 8. cikkének (2) bekezdésében említettek szerint a strukturális alapokból történő finanszírozásra a regionális versenyképességi és foglalkoztatási célkitűzés keretében átmenetileg és egyedi alapon jogosult régiók felsorolása e határozat mellékletében található.
2. cikk
Ennek a határozatnak a tagállamok a címzettjei.
Kelt Brüsszelben, 2006. augusztus 4-én.